   برمنگهم (اسپورٽس نيوز) قومي ڪرڪيٽ ٽيم جي نوجوان بيٽسمين بابر اعظم نيوزيلينڊ خلاف شاندار اننگز کيڏي سڀني جون دليون کٽي ورتيون آهن ۽ ميڊيا توڙي سوشل ميڊيا سميت هر هنڌ مڊل آرڊر بيٽسمين جا چرچا آهن، ايتري تائين جو ڀارتي ميڊيا پڻ پاڪستاني نوجوان جون تعريفون ڪرڻ لڳي آهي. نيوزيلينڊ خلاف ميچ وننگ سينچري کي بابر اعظم پنهنجي ڪيريئر جي بهترين اننگز قرار ڏيندي چيو آهي ته جڏهن اسان بيٽنگ شروع ڪئي ته وڪيٽ سلو هئي، پِچ تي گهڻو ٽرن هو، تنهن ڪري مان تجربي ڪار بيٽسمين محمد حفيظ سان طئي ڪيو ته ڪا رسڪ ناهي کڻڻي ۽ اطمينان سان کيڏڻو آهي. سندس چوڻ هو ته جڏهن توهان جي اننگز ٽيم جي ڪم اچي ۽ توهان ميچ کٽرايو ته ان کان وڌيڪ خوشي ٻي ڪهڙي ٿي سگهي ٿي، ان سان توهان جي اندر هڪ نئون حوصلو پيدا ٿيندو آهي.